Vologdan agj

**Vologdan agj** () om Venälaižen Federacijan subjekt (agj).

Se mülüb Lodehližhe federaližhe ümbrikho.

Agjan administrativine keskuz om Vologd.

## Keled
Valdkundkel' om üks'jäine — venäkel'.

## Istorii
Vologdan agj om olmas vn 1937 sügüz'kun 23. päiväspäi.

Agjan ezmäine Päkäskuz om vahvištadud vn 1995 14. päiväl sügüz'kud Käskusenandajan Suiman ezitajil.

Vologdan agjan kahtenz' Päkäskuz om vahvištadud vn 2001 3. päiväl redukud Käskusenandajan Suiman ezitajil, tuli väghe sen-žo voden 18. päiväl redukud da om väges tähäsai äiluguižidenke vajehtusidenke. Valdatusiden erištund Federacijan tobmuden aluskundoidenke om kirjutadud tarkašti Päkäskuses (1nz' jaguz 4nz' kirjutuz 3nz' pala). Venäman Konstitucijan vägi om lujemb vologdašt Päkäskust kaiken aigan (1nz' jaguz 3nz' kirjutuz).

## Geografijan andmused

Agj röunatab Kirovan agjanke päivnouzmas, Kostroman agjanke suvipäivnouzmas, Jaroslavlin agjanke suves, Tverin da Uz'lidnan agjoidenke suvipäivlaskmas, Leningradan agjanke päivlaskmas, Karjalan Tazovaldkundanke lodehes, Arhangel'skan agjanke pohjoižes. Vologdan agj om mererandatoi.

Reljef om kukhikaz, mugažo tazo äiluguižidme soidme. Vologdan agj sijadase Päivnouzmaižen Evropan tazangištol, mecakahad kukhad oma enambuses sen londuzkuviden keskes. Mologan da Šeksnan alangišt om agjan suvipäivlaskmas, Šeksn- da Molog-jogidenno. Kivekahad Andoman da Vepsän ülüded oma lodehližes palas, dai erased kukkazsel'gad. Vag-, Suhon- i Jug-jogiden alangod čaptas kukkaztahoid agjan päivnouzmpoles. Pohjoižed Uvalad seištas agjan suvipäivnouzmas, ned sijadasoiš suvhe Suhon-jogespäi. Kaikiš korktemb čokkoim om Vepsän ülüden Mal'mägi-kukkaz (304 m) agjan lodehes (Vitegran rajon).

Pind om 144 527 km². Agjan pindan enambuz om ottud taigamecoihe, soihe da novihe. Mec otab territorijan koume nelländest, necišpäi kavag'mecad oma enamba pol't.

Vologdan agjan pind om jagadud Vauktan, Baltijan i Kaspijan meriden basseinoiden keskes. Meribasseinoiden koumekerdaine čokkoim (üks'jäine mugoine Venämas) sijadase agjan lodehes, Vitegran rajonas, kudamb ühtenzoitab Änižjogen (Jävaldmeri), Nevanjogen (Atlantine valdmeri) da Volgan (Kaspijan meri) basseinad.

Änine om kaikiš suremb järvišpäi Evropas, se kaičeb äi verest vet. Sen suvipäivnouzmaine randišt sijadase Vologdan agjas. Vitegr- da Andom-joged oma Änižen ližajoged. Mugažo agjan päivlaskmaižed joged oma Ojatin ližajoged penes tahos. Päivlaskmpolen joged lanktas Ribinskan merhe, sen padosein om saudud läz Volgad. Ribinskan vezivaradimen znamasižed ližajoged oma Mologjogi, Sudjogi, Sogožjogi dai Šeksnanjogi.

Kaik om läz nelläd tuhad järvid agjas. Nened sured järved sijadasoiš agjas täuzin: Vaugedjärv, Kubenanjärv i Vože-järv.

Klimat om ven kontinentaline, kontinentaližuz ližadab päivlaskmaspäi päivnouzmha. Keza om lühüd da läm', heinkun keskmäine lämuz om +16..+18 C°. Tal'v om pit'k vilu. Vilukun keskmäine lämuz om −11 C° päivlaskmas i −14 C° päivnouzmas. Paneb sadegid 500..650 mm vodes. Lumikate venub 165..170 päiväd vodes. Vegetacijan pord vedase 130 päiväd vodes.

Londuseližed varad oma turbaz, sauvondmaterialad (saved, letked), keitandsol, mec, reskvezi.

## Tobmuz

Agjan pämez' nimitase gubernatoraks. Georgii Jurjevič Filimonov radab gubernatoran vn 2023 redukun 31. päiväspäi. Kaik rahvaz änestab händast videks vodeks. Gubernator om Agjan Ohjastusen ezimehen mugažo, hän märičeb sen strukturad. Kaks' ezmäšt varamest da kahesa muite varamest oma hänele abhu.

Vologdan agjan parlament om üks'kodine Käskusenandai Suim. Kaik rahvaz valičeb sen 34 ezitajad videks vodeks. Andrei Nikolajevič Lucenko radab Käskusenandajan Suiman ezimeheks vn 2016 27. päiväspäi sügüz'kud.

Radonoigendai tobmuz om Vologdan agjan Ohjastuz. Agjan ministrused, departamentad, ohjandused da radnikoičendad alištudas Ohjastusele.

Vn 2024 8. päiväl sügüz'kud valitihe gubernatorad edelstrokuižikš, nügüdläine gubernator sai vägestust ezmäižel tural (62,30 % änid) da radab ühtenden strokun. Edeline gubernator om Oleg Kuvšinnikov (14. tal'vku 2011 — 31. reduku 2023, sai vägestust valičendoiden ezmäižel tural (62,98 % änid) vn 2014 sügüz'kus, ezmäižel tural (60,79 % änid) vn 2019 sügüz'kus). Käskusenandajan Suiman ühtnijoiden järgenduseližed valičendad oliba vn 2021 17. päiväl sügüz'kud, se nimitase voziden 2021−2026 kucundaks.

## Administrativine jagand
### Eländpunktad da kundad
Vn 2010 Venäman rahvahanlugemižen mödhe kaik om 15 lidnad agjas, ühesa lidnanvuittušt žilod da 8006 küläd (niišpäi 2131 oma kaikenaigaižeta ristitištota). Kaik om kaks' lidnümbrikod, 22 lidnankundad da 159 küläkundad (2017, vl 2009 oli 252 küläkundad).

### Ümbrikod
Kaik om kaks' lidnümbrikod agjas, 23 municipališt ümbrikod i koume municipališt rajonad (vn 2023 kezakun olend).

## Eläjad
Vn 2010 Venäman rahvahanlugemižen mödhe agjan eläjiden lugu oli 1 202 444 ristitud. Kaikiš suremb agjan ristitišt oli 1 355 000 eläjid vl 1987. Vl 2018 kaikutte videnz' ristit seičemespäi om lidnalaine.

Kaik om vižtoštkümne lidnad agjas. Järedad lidnad (enamba 100 tuh. ristituid vl 2015, surembaspäi penembha): Čerepovec (tegimišton pälidn) i Vologd (administrativine pälidn). Vl 2017 kaik oli ühesa eländpunktad enamba mi 10 tuh. eläjidenke.

Rahvahad (enamba 0,2 % vl 2010): venälaižed — 92,5 %, ukrainalaižed — 0,7 %, vaugedvenälaižed — 0,3 %, azerbaidžanlaižed — 0,2 %, armenijalaižed — 0,2 %, čiganalaižed — 0,2 %, toižed rahvahad — 1,0 %, rahvahuden ozutandata — 4,9 %.

Erased toižed igähižed rahvahad (2010): vepsläižed — 0,03 % (412 rist.), komilaižed — 0,02 % (295 rist.).

## Galerei
;Tobmuz

Vologda, Vologda Oblast, Russia - panoramio - Сергей Зубов.jpg|Agjan ohjastusen päsauvuz i gubernatoran radinsija (Vologd, kezaku 2008)
Mvd35.JPG|Venäman Südäiazjoiden ministrusen ohjanduz Vologdan agjas (Vologd, kezaku 2013)
The Arbitration Court of Vologda region.jpg|Vologdan agjan Arbitražine Käskuzkund (Vologd, sulaku 2011)
Vologda, Vologda Oblast, Russia - panoramio - Andris Malygin (48).jpg|Venäman Keskuzbankan palakund Vologdan agjas (Vologd, heinku 2008)
Вологодская областная библиотека.jpg|Agjan kirjišt (Vologd, eloku 2011)


;Londuz

ZAKAT.JPG|Sügüz'
Winter (Vologda oblast).jpg|Tal'v
Forest (Vologda oblast).JPG|Taig
Logduze vologda oblast.JPG|Vederistmiden pakaižed (Logduzkülä)
Isakovo mountain.jpg|Isakmägel
Prilutsky Monastery.jpg|Spas-Prilukin jumalankodiš
Meadow (vologda oblast).jpg|Vologdan nit
Horses (vologda oblast).jpg|Vologdan man hebod


## Homaičendad


## Irdkosketused
;Tobmuz
* Vologdan agjan gubernatoran oficialine sait (''okuvshinnikov.ru''). 
* Vologdan agjan Käskusenandajan Suiman oficialine sait (''vologdazso.ru''). 
* Vologdan agjan Ohjastusen oficialine portal (''vologda-oblast.ru'').  
;Toižed
* Vologdan agjan käskusišt ''russian-north.com''-saital. 
* Vologdan agj venälaižes pressas ''booksite.ru''-saital. 
* Vägisportladud Vologdan agjas (''power35.ru''). 
* Vologdan agjan kul'turan sait (''cultinfo.ru'').